Diari Oficial de la Generalitat Valenciana


Sumari del DOGV 9750, del 21-12-2023 (2023/12023)

DECRET 216/2023, de 14 de desembre, del Consell, pel qual es modifica el Decret 196/2023, de 3 de novembre, del Consell, pel qual s'aproven les bases reguladores i convocatòria per a la concessió d'ajudes directes dirigides a les empreses i persones titulars d'establiments hotelers de la Comunitat Valenciana que participen en el Programa de turisme de l'IMSERSO 2022-2023 en el període gener a juny de 2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9750

Data del DOGV
:   21-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12793


Data del document
:   14-12-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Decret

Anàlisi jurídica

 Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme

DECRET 216/2023, de 14 de desembre, del Consell, pel qual es modifica el Decret 196/2023, de 3 de novembre, del Consell, pel qual s'aproven les bases reguladores i convocatòria per a la concessió d'ajudes directes dirigides a les empreses i persones titulars d'establiments hotelers de la Comunitat Valenciana que participen en el Programa de turisme de l'IMSERSO 2022-2023 en el període gener a juny de 2023.  
 [2023/12826]  
PREÀMBUL  
  
La Generalitat té atribuïda la competència exclusiva en matèria de turisme, en el seu àmbit territorial, en l'article 49.1.12.a de l'Estatut d'Autonomia de la Comunitat Valenciana. En l'exercici d'aquesta competència, la Comunitat Valenciana s'ha dotat, mitjançant la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana (d'ara en avant, Llei 15/2018), del marc legal necessari per a l'ordenació i la promoció del turisme, promoció que, en el seu sentit més ampli, abasta també l'impuls a la competitivitat turística d'empreses, serveis, destins i productes turístics.  
Basant-nos en el que s'ha exposat, l'apartat 1 de l'article 45 de l'esmentada Llei 15/2018, referit a les ajudes i subvencions al sector turístic, i inclòs en el títol III, relatiu a l'impuls a la competitivitat turística, establix que «les accions de foment de l'activitat turística podran instrumentar-se mitjançant línies d'ajuda i atorgar subvencions als agents del sector turístic de la Comunitat Valenciana com a mecanisme d'estímul per a la consecució dels fins de la política turística».  
Sobre la base d'eixa competència, el passat 7 de novembre es va publicar el Decret 196/2023, de 3 de novembre, del Consell, pel qual s'aproven les bases reguladores i convocatòria per a la concessió d'ajudes directes dirigides a les empreses i persones titulars d'establiments hotelers de la Comunitat Valenciana que participen en el Programa de turisme de l'IMSERSO 2022-2023 en el període gener a juny de 2023.  
Entre els requisits que establix el Decret per a accedir a la convocatòria, determina que les habitacions s'hauran d'haver adscrit al Programa de turisme de l'IMSERSO almenys durant un mínim de noranta dies l'any 2023, en el període de gener a juny i que correspon a la temporada 2022-2023.  
Tal com es posa de manifest en el decret, la invasió d'Ucraïna per part de Rússia ha produït un important impacte econòmic en la societat europea i espanyola, i, per consegüent, també en la Comunitat Valenciana. Aquest impacte s'ha reflectit, especialment, en l'increment dels costos, principalment energètics per a tots els sectors d'activitat, incloent-hi el turístic. Com a conseqüència, també s'ha produït una important escalada en la inflació amb una forta incidència en els factors de producció de les empreses turístiques. Tot això ha fet que s'hagen posat en marxa diverses mesures de suport directe a les empreses, tant en l'àmbit europeu, nacional, com de la Comunitat Valenciana.  
  
Per tant, aquest programa d'ajudes directes dirigides a les empreses i persones titulars d'establiments hotelers de la Comunitat Valenciana que participen en el programa de turisme de l'IMSERSO 2022-2023 en el període gener a juny es constituïx en un instrument fonamental per a garantir la viabilitat d'aquest programa i la participació de les empreses en un projecte que al mateix temps que té un caràcter social, com és facilitar les vacances a les persones majors, també resulta bàsic per a garantir la desestacionalització de l'activitat turística i el manteniment de les empreses en els períodes de temporada baixa.  
  
Així doncs, cal incidir en la positiva repercussió que té el programa en la dinamització de l'economia i l'ocupació turística en el territori de la Comunitat Valenciana, com s'ha demostrat en els últims anys.  
  
No obstant això, el decret preveu en l'article 1.b que «les habitacions s'hauran d'haver adscrit al Programa de turisme de l'IMSERSO almenys durant un període mínim de noranta dies l'any 2023, en el període de gener a juny i que correspon a la temporada 2022-2023». Tanmateix, les ajudes convocades no abasten un any complet, tal com es posa de manifest en el mateix títol de la convocatòria, sinó tan sols un període de sis mesos, ja que el programa finalitzava el juny de 2023. Això suposa que part de les empreses potencialment beneficiàries no arriben al nombre mínim de dies.  
Advertida i analitzada aquesta situació, es constata que el mínim de dies exigibles per a estar en el programa haurà de ser de seixanta per a ser coherents amb la realitat de l'activitat i per a garantir l'èxit de la participació de les empreses en el programa de l'IMSERSO, així com l'optimització de la distribució dels fons assignats. Especialment, considerant que hi ha èpoques de temporada alta en el període de referència que interrompen el temps de dedicació dels establiments als usuaris de l'IMSERSO, motiu pel qual es proposa la modificació del decret.  
  
S'han emés tots els informes preceptius per a fer la present tramitació, entre els quals destaquen els informes de l'Advocacia General de la Generalitat, de la Direcció General de Pressupostos, de la Direcció General de Tecnologies de la Informació, de la Direcció General de Fons Europeus i de la Intervenció General.  
Per tot el que s'ha exposat, en virtut del que disposen els articles 168.1.C de la Llei 1/2015, de 6 d'abril, de la Generalitat, i 28.c de la Llei 5/1983, de 30 de desembre, de la Generalitat, del Consell, la consellera d'Innovació, Indústria, Comerç i Turisme, prèvia deliberació del Consell, en la reunió del 14 de desembre de 2023,  
  
DECRETE  
  
Article 1. Modificació del Decret 196/2023, de 3 de novembre, del Consell, pel qual s'aproven les bases reguladores i convocatòria per a la concessió d'ajudes directes dirigides a les empreses i persones titulars d'establiments hotelers de la Comunitat Valenciana que participen en el programa de turisme de l'IMSERSO 2022-2023 en el període de gener a juny de 2023  
Es modifiquen l'article 1, apartat 2, i l'article 4, apartat 2, del Decret 196/2023, de 3 de novembre, del Consell, que queden redactats en els termes que figuren en l'annex d'aquest decret.  
  
Article 2. Nou termini de sol·licituds  
1. El termini per a la presentació de noves sol·licituds serà de cinc dies hàbils, des de l'endemà de la publicació de la modificació del decret en el Diari Oficial de la Generalitat Valenciana, per a aquells establiments que no compliren els requisits inicials del Decret 196/2023, de 3 de novembre, del Consell, en els mateixos termes previstos en aquest.  
  
Les sol·licituds presentades en el termini inicial són vàlides i produïxen efectes, i no serà necessària una nova sol·licitud.  
  
Article 3. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Article 4. Recursos  
Contra aquest decret, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes des de la seua publicació en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana, de conformitat amb el que disposen els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 14 de desembre de 2023  
  
El president de la Generalitat,  
CARLOS MAZÓN GUIXOT  
  
La consellera d'Innovació, Indústria, Comerç i Turisme,  
NURIA MONTES DE DIEGO  
ANNEX  
  
1. Es modifica l'apartat 2 de l'article 1 del Decret 196/2023, de 3 de novembre, del Consell, que queda redactat en els termes següents:  
  
«Article 1. Objecte  
(…)  
2. Aquestes ajudes es concediran atenent el nombre d'habitacions que han estat a la disposició del programa esmentat en el punt anterior i hagen sigut efectivament ocupades. Les habitacions s'hauran d'haver adscrit al Programa de turisme de l'IMSERSO almenys durant un període mínim de seixanta dies l'any 2023, en el període de gener a juny i que correspon a la temporada 2022-2023.  
(…)»  
2. Es modifica l'apartat 2 de l'article 4 del Decret 196/2023, de 3 de novembre, del Consell, que queda redactat en els termes següents:  
  
«Article 4. Persones beneficiàries  
(…)  
2. Hauran d'haver-se utilitzat les habitacions per al desenvolupament del programa durant un període mínim de seixanta dies des de l'1 de gener fins al 30 de juny de 2023; l'establiment ha d'haver mantingut l'adscripció al Programa de turisme de l'IMSERSO en la temporada 2022-2023 i, finalment, les habitacions han d'haver sigut efectivament ocupades.  
(…)»